नई दिल्ली: शेयर बाजार के लिए बड़ी राहत की खबर है। शेयर बाजार के रेगुलेटर सेबी ने कहा कि इक्विटी डेरिवेटिव में ट्रेडिंग का समय 11.55 बजे तक होगा। ये ट्रेडिंग 1 अक्टूबर 2018 से लागू होगी। शेयर बाजार में लंबे समय से इसकी मांग हो रही थी। सेबी ने एक बयान जारी कर इसकी जानकारी दी। इसके बाद भारत के शेयर बाजार अब रात 11.55 बजे तक खुले रह सकते हैं।

अभी भारतीय शेयर बाजार दोपहर 3.30 बजे बंद हो जाते हैं।सेबी के इस फैसले से भारतीय बाजार अब विदेशी बाजारों से कदम मिलाने में आसानी होगी। अब भारतीय बाजार में सुबह 9 बजे से रात 11.55 बजे तक ट्रेडिंग हो सकेगी। खबरों के मुताबिक अभी शेयर की ट्रेडिंग शुरू नहीं होगी। अभी सिर्फ इंडेक्स फ्यूचर्स की ट्रेडिंग हो सकेगी। ऐसी भी आशंका है कि स्टॉक ऑप्शन की ट्रेडिंग नहीं होगी।

इस पर अब भारतीय स्टॉक एक्सचेंज जैसे BSE और NSE फैसला लेंगे। सेबी ने एक सर्कुलर में कहा है इनकी ट्रेडिंग अब कमोडिटी डेरिवेटिव की ट्रेडिंग की तरह ही होगी। अभी कमोडिटी डेरिवेटिव में सुबह 10 बजे से रात 11:55 बजे तक ट्रेडिंग होती है। स्टॉक एक्सचेंज को ट्रेडिंग का समय बढ़ाने से पहले सेबी की मंजूरी लेनी होगी।

इसमें उनको रिस्क मैनेजमेंट, सेटलमेंट की प्रक्रिया और सर्वेलांस सिस्टम को मजबूत करना होगा। सेबी ने इससे पहले 28 दिसंबर 2017 को स्टॉक एक्सचेंज को कमोडिटी डेरिवेटिव में ट्रेडिंग की मंजूरी दी थी। सेबी की ये मंजूरी 1 अक्टूबर 2018 से लागू होगी। इसका मतलब अब BSE और NSE शेयरों के साथ कमोडिटी ट्रेडिंग की सुविधा भी दे सकेंगे।>